སྤྱིར་དུས་སྐབས་སོ་སོར་བསམ་བློ་གཏོང་སྟངས་མི་འདྲ་བས་དེ་དང་འབྲེལ་བའི་ལས་དོན་བྱེད་ཕྱོགས་དང་།ཆུང་ས་ནས་མིང་ཚིག་བེད་སྤྱོད་བྱེད་སྟངས་ལའང་བསམ་བློ་གཏོང་དགོས་པ་རང་བཞིན་གྱིས་མང་པོ་ཡོད།ད་ལྟའི་དུས་འདིར་ཡེ་ཤུ་དང་།ཁ་ཆེ།ཧིན་རྡུ།ནང་པ་གང་ཡིན་ཡང་རང་ཉིད་ཀྱི་ཆོས་ལུགས་དེ།ཆོས་ལུགས་གཞན་ལ་དད་མོས་བྱེད་མཁན་གྱི་སྤྱི་ཚོགས་ནང་སྤེལ་བའི་བསམ་བློ་དང་བྱེད་ཐབས་ལ་དགའ་མོས་བྱེད་མཁན་ཧ་ཅང་དཀོན་པ་དང་།གལ་སྲིད་ཆོས་ལུགས་གཞན་ཞིག་གིས་སྤྱི་ཚོགས་དེར་ཤུགས་རྐྱེན་ཆེན་པོ་ཐེབས་བཞིན་ཡོད་ན།ཡུལ་དེར་སྔོན་ནས་ཡོད་པའི་ཆོས་ལུགས་ཀྱི་མི་སྣ་ཁག་གི་ངོས་ནས་ཀྱང་དངོས་ཤུགས་བརྒྱུད་གསུམ་ནས་འགལ་རྐྱེན་བཟོ་ངེས་ཡིན་པ་ནི་སྨྲོས་མི་དགོས་པ་རེད།ཆོས་ལུགས་གཅིག་པ་ཡིན་ཡང་བརྒྱུད་ཚུལ་ཅུང་ཙམ་མི་འདྲ་བའི་བོད་བརྒྱུད་ནང་བསྟན་གྱི་སྤྱི་ཚོགས་སུའང་།ཕན་ཚུན་གནས་སྟངས་དེའི་ཐོག་ནས་དཀའ་ངལ་གནའ་ཡང་འཕྲད་མྱོང་ལ།ད་ལྟའི་ཆར་ཡང་ཅུང་ཙམ་རེ་འཕྲད་བཞིན་ཡོད་པ་ནི་ཚང་མས་ཤེས་གསལ་ལྟར་རེད།